Депутатхэр щIалэгъуалэм яIуощIэ
КъБР-м и Парламентым и депутатхэр «Къэралым и сыхьэт» Iуэхум ипкъ иту яIущIащ Бахъсэн районым и курыт еджапIэхэм щIэсхэмрэ Къэбэрдей-Балъкъэр мэкъумэш университетым къэрал, муниципальнэ IуэхущIапIэхэм щылэжьэнухэр щагъэхьэзыр и къудамэм щеджэхэмрэ.
ЗэIущIэм хэтащ КъБР-м и Парламентым и УнафэщIым и къуэдзэ Жанатаев Сэлим, ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым и унафэщI Азычэ Светланэ, Спортымрэ туризмэмкIэ и комитетым и унафэщI Бэрэгъун Арсен, ЩIалэгъуалэ палатэм и унафэщI Къэгъуэтыж Ахьмэд, нэгъуэщIхэри.
Азычэ Светланэ щIалэгъуалэр хигъэгъуэзащ Къэбэрдей-Балъкъэрым и Парламентым зэрызиужьам, республикэм хабзэхэр къызэрыщащтэм, депутатхэм я лэжьыгъэр зыхуэдэм, нэгъуэщI куэдми.
Жанатаев Сэлим ныбжьыщIэхэм яжриIащ хабзэм теухуа жэрдэмыр зищIы-сыр, ар къызэращтэ щIыкIэр. Апхуэдэуи депутатхэр цIыхухэм зэрадэлажьэм тепсэлъыхьащ.
ЗэIущIэм щIалэгъуалэм Iэмал щаIащ я упщIэхэр депутатхэм иратыну. Ахэр яфIэгъэщIэгъуэну щIэупщIащ депутатхэм я хъуэпсапIэхэр зэпхам, зыпэрыт IэнатIэм зэрыхуэкIуам, нэгъуэщIхэми.
Егъэджэныгъэм и гугъу щащIым, депутатхэр къытеувыIащ еджапIэ нэхъыщхьэхэм пщIэншэу щрагъаджэхэм я бжыгъэм, Зыуэ щыт къэрал экзаменхэм я фIагъым, къэралым и сыт хуэдэ еджапIэ нэхъыщхьэми ущIэтIысхьэнымкIэ щыIэ Iэмалхэм. Къыхагъэщащ Зыуэ щыт къэрал экзаменхэу Iэмал имыIэу ятын хуейхэм 2020 гъэм къыщыщIэдзауэ тхыдэр зэрыхагъэхьэнур, 2022 гъэм — инджылызыбзэр.
Депутатхэмрэ щIалэгъуалэмрэ тепсэлъыхьащ IэщIагъэлIхэр зэрымащIэм, 2018 гъэм УФ-м и Президент хэхыныгъэхэр зэрекIуэкIынум, цIыху щхьэхуэхэм льготэкIэ хущхъуэ къаIэрыхьэным и Iуэхур зытетым.
УФ-м и цIыхум и паспортыр еджакIуэ нэхъыфIхэм зэIущIэм щратыжащ, щIалэгъуалэм зыщрагъэплъыхьащ депутатхэм я IуэхущIапIэм.
Белгъэрокъуэ Марьянэ.
Сурэтыр Iэхъуэбэч ХьэзрэIил трихащ.
